বঙ্গে ১২ ধরনের বাঁশ পাওয়া যায়। সামাজিক জীবনে বাঁশ-বংশের গুরুত্ব কম নয়। এবার পুজোর ‘টিজারে’ও প্রবেশ তার!
শহর জুড়ে এখন চোখ টানছে একটি পুজো কমিটির তিনটি ‘টিজার’— ‘বাঁশ এবার ঝাড়ে’, ‘সৃষ্টির সুবাঁশ’ এবং ‘দেখেই চোখ ট্যারা’। প্রতিবারই সেরা প্রতিমার লড়াই শুরুর বহু আগে বাজার দখল করে ‘টিজার’। এবারও দু’একটি পুজো কমিটি ‘টিজার’ দিয়েছে আগেই। তবে দৃশ্যমানতার নিরিখে নজর কাড়ছে বাঁশ।
এই ‘টিজারে’ কি থিমের আঁচ পাওয়া সম্ভব? নাকি শুধুই চমক? সংশ্লিষ্ট বিজ্ঞাপন সংস্থার কর্ণধার সৌম্যজ্যোতি সেন রহস্যভেদে নারাজ। তাঁর জবাব, ‘‘একমাসের মধ্যে সব প্রকাশ্যে আসবে। এটুকু বলা যায়, এটা শুধুই চমক নয়।’’ সংস্থার দাবি, বাঁশ বললেই একটা নেতিবাচক ধারণা মাথায় আসে। কিন্তু ‘টিজার’-পর্ব সম্পূর্ণ প্রকাশ্যে এলে ইতিবাচক বার্তা পাওয়া যাবে।

বংশ: শহরের রাস্তায় ব্যানার। ■ নিজস্ব চিত্র
সম্প্রতি বেশ কয়েকটি পুজোর ‘টিজার’ নিয়ে আলোড়ন হয়েছিল। ২০১৫ সালে পড়েছিল একটি ‘টিজার’— ‘এত বড়! সত্যি!’ কিছুদিন পরে এসেছিল আরেকটি ‘টিজার’— ‘হ্যাঁ, এটাই বড় সত্যি। নাকতলা উদয়নই বাংলার পুজোর মুখ’। পরে জানা যায়, প্রথম ‘টিজার’টি ছিল দেশপ্রিয় পার্কের বিশাল দুর্গাপ্রতিমার। এবারও শিল্পী এবং উদ্যোক্তার নাম ঘিরে ‘সুশান্ত-স্কোয়ার’ বা পুজোর বর্ষপূর্তি বোঝাতে  ‘৬৬.৭৭ এফ এম’ পুজো-পুজো ভাব নিয়ে এসেছিল আগেই। 

এই বিষয়ে অন্যান্য খবর

রাজ্য সরকারি কর্মীদের জন্য বড় খবর। অগ্রিম বেতন ও বোনাস ঘোষণা মমতার


তবে বাঁশ-টিজার নিয়ে পুজো-উৎসাহী মহলে বাড়তি চর্চার কিঞ্চিৎ অন্য কারণ রয়েছে। অনেকেরই মনে পড়ছে, মুখ্যমন্ত্রী মমতা বন্দ্যোপাধ্যায় একাধিকবার বাঁশ শিল্পের কথা বলেছেন। এছাড়া, বছর দু’য়েক আগে বিরোধীদের প্রসঙ্গে তিনি বলেছিলেন, ‘‘যারা (কাজ) করছে, সারাক্ষণ কীভাবে তাদের পিছনে বাম্বু দেওয়া যায়, সেই চিন্তা করে যাচ্ছে।’’ ঘটনাচক্রে, সংশ্লিষ্ট পুজো কমিটির সঙ্গে যুক্ত কলকাতা পুলিশের এক অফিসার পুলিশমহলে মুখ্যমন্ত্রীর ‘স্নেহধন্য’ বলেই বলেই পরিচিত। তবে পুজো কমিটির তরফে জানানো হয়েছে, এমন যোগাযোগ খোঁজা অর্থহীন।
কিন্তু ‘টিজারে’ বাঁশের ব্যবহার কি কার্যকর হবে? এ নিয়ে বিজ্ঞাপন বিশেষজ্ঞ সৌভিক মিশ্রের প্রতিক্রিয়া, ‘‘শেষ পর্যন্ত না দেখে মন্তব্য করা ঠিক নয়। তবে প্রাথমিকভাবে বাঁশের টিজার আদৌ আকর্ষণীয় মনে হচ্ছে না। সুবাঁশ তো বেশ বাজে পান (pun)!’’